Komisijos reglamentas (EB) Nr. 546/2003
2003 m. kovo 27 d.
dėl tam tikrų pranešimų, susijusių su Tarybos reglamentų (EEB) Nr. 2771/75, (EEB) Nr. 2777/75 ir (EEB) Nr. 2783/75 taikymu kiaušinių ir paukštienos sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 493/2002 [2], ypač į jo 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [3] su paskutiniais pakeitimais, padarytais Reglamentu (EB) Nr. 493/2002, ypač į jo 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2783/75 dėl bendros prekybos ovalbuminu ir laktalbuminu sistemos [4] su paskutiniais pakeitimais, padarytais Komisijos reglamentu (EB) Nr. 2916/95 [5], ypač į jo 10 straipsnį,
kadangi:
(1) 1999 m. kovo 16 d. Komisijos reglamentas (EB) Nr. 572/1999 dėl valstybių narių ir Komisijos tam tikrų tarpusavio pranešimų, susijusių su kiaušiniais ir paukštiena, ir panaikinantis Reglamentą (EEB) Nr. 1527/73 [6] įvedė sistemą, pagal kurią valstybės narės ir Komisija viena kitai praneša kiaušinių ir paukštienos rinkų kainas, kad jas būtų galima tinkamai tvarkyti.
(2) Patirtis reikalauja padaryti kai kurių tokios sistemos pakeitimų. Todėl Reglamentas (EB) Nr. 572/1999 turi būti pakeistas.
(3) Savaitės kainos turi būti pranešamos Komisijai jai prieinama elektroninio duomenų perdavimo sistema ir tokias kainas turėtų būti galima rasti elektroninėmis priemonėmis.
(4) Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Ne vėliau kaip iki kiekvieno antradienio 12.00 val. kiekviena valstybė narė elektroniniu būdu praneša Komisijai:
a) narvuose laikomų vištų A klasės kiaušinių pardavimo kainas pakavimo punktuose, kurios yra vidutinės L ir M kategorijų kainos;
b) A klasės sveikų viščiukų, vadinamųjų "65 % viščiukų", arba kitų, labiau tipinių sveikų viščiukų pardavimo kainas skerdyklose arba didmenines kainas reprezentatyviose rinkose.
2. 1 dalyje minimos kainos yra vidutinės savaitės, einančios prieš pranešimo savaitę, kainos. Į jas neįeina PVM ir jos išreiškiamos nacionaline valiuta 100 kg.
3. Ne vėliau kaip iki 2003 m. gegužės 1 d. valstybės narės patvirtina Komisijai priimtiną elektroninio duomenų perdavimo sistemą.
2 straipsnis
Ne rečiau kaip kartą per mėnesį Vadybos komiteto posėdžio metu Komisija pateikia kainų, praneštų pagal 1 straipsnį, santrauką ir savo tinklavietėje jas pateikia valstybėms narėms.
3 straipsnis
Reglamentas (EB) Nr. 572/1999 panaikinamas.
4 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 27 d.